|  |
| --- |
| **Budapest Főváros VII. kerület Erzsébetváros Önkormányzata**  **Firnigel Lóránd Képviselő** |

Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

**A Képviselő-testület 2025. május 21 - i**

**rendes ülésére**

**Tárgy:** Javaslat a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására - a Középső- és Külső-Erzsébetvárosban található vendéglátóhelyek működését segítő vendéglátó teraszok gépjármű várakozóhely területen történő kialakítására

**Készítette:**

Firnigel Lóránd

képviselő

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelet-tervezet elfogadásához minősített szavazattöbbség szükséges.**

**Tisztelt Képviselő-Testület!**

Erzsébetváros utcaképe napokon belül jelentősen megváltozik, mely változás leginkább a belső kerületrészt érinti. Számos sétálóutca fog megjelenni, biztonságosabb gyalogosközlekedést nyújtva a lakosok és turisták számára. Ezzel egyidőben a teraszok nyitvatartási ideje is kitolódott 23 órára.

Ez a fejlődés azonban kizárólag Belső-Erzsébetvárosra vonatkozik. Míg a vendéglátóhelyek, éttermek ide összpontosulnak, a Körúton kívül nagyon nehezen maradnak életben ezek az egységek. Ennek köszönhetően a helyi lakosok nehéz helyzetbe kerülnek, kénytelenek a bulinegyed turistaáradatában, rájuk szabott árakon, és az általuk okozott sokszor kaotikus állapotok között keresni polgári kikapcsolódási lehetőséget.

Mindkét szomszédos kerületben bevett gyakorlat néhány parkolóhely átalakítása terasszá, az elmúlt évek tapasztalatai pozitív hangvételűek. A helyi vállalkozók és lakosok érdekében szükségesnek látom megadni a lehetőséget arra, hogy a középső- és külső kerületrészben működő vendéglátóhelyek is teraszokat nyithassanak parkolóhelyeken, módosítva az Erzsébetváros Önkormányzat Képviselő-testületének 6/2017. (II.17.) önkormányzati rendeletét.

A módosítás az alábbiakat tartalmazza:

* engedélyezi a Középső- és Külső-Erzsébetvárosban található vendéglátóhelyek (éttermek, cukrászdák, melegkonyhás alkoholárusító helyek) számára az üzlet előtt található maximum 2 db parkolóhelyen terasz létesítését, amennyiben az nem kizárólagos lakossági parkolóhely
* a teraszok telepítésére minden évben május 1-szeptember 30. között van lehetőség, ezen kívül el kell bontani
* nyitvatartási idejük igazodik a hely nyitvatartásához, de maximálisan reggel 8 és este 22 óra között. 22 órára a teraszról minden bútort, eszközt el kell távolítani, a vendégek elől el kell zárni, a fogyasztás tilalmával
* a teraszt úgy kell kialakítani, hogy védje a közlekedőket és a vendégeket is, fizikálisan is elszeparálva az úttesttől a vendégteret. Biztosítani kell, hogy éjszaka illetéktelen személyek ne tartózkodhassanak a teraszon
* kötelező élő zöld növényzet telepítése, ezzel is hozzájárulva az utcakép javulásához
* a vendéglátóhely havonta 80.000 Ft közterület-használati díjat köteles parkolóhelyenként megfizetni.
* a teraszalakítás feltétele, hogy az adott társasház tulajdonosainak több, mint 50%-a támogassa a telepítést. Ezen hozzájárulás beszerzése a vendéglátóhely feladata
* amennyiben szükséges, a Közútkezelő hozzájárulását is meg kell kérni.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.

**Hatásvizsgálat**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre gyakorolt hatása minimális, a rendelettervezet elfogadásával a Középső- és Külső-erzsébetváros területén is lehetőség nyílik a szűkebb járdaszakaszok mellett vendéglátó teraszok létesítésére, ennek társadalmi hatása várhatóan pozitív.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei várhatóan pozitívak.

**3. A jogszabály adminisztratív terheket befolyásoló hatásai**

A rendelettervezet hatálybalépésével az adminisztratív terhek várhatóan nem növekednek.

**4. A jogszabály megalkotásának szükségessége, a jogalkotás elmaradásának várható következményei**

A rendelettervezet elfogadását a helyi vállalkozók és lakosok érdeke indokolja, a jogalkotás megalkotásának vagy elmulasztásának nincs egyértelműen kimutatható következménye, a rendeletmódosítás esetleges elmaradása jogsértést nem okoz.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelettervezetben foglalt módosítások alkalmazásához szükséges személyi, szervezeti, tárgyi és pénzügyi feltételek biztosítottak.

Budapest, 2025. május 8.

Firnigel Lóránd

Képviselő

Melléklet:

Rendelet-tervezet a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására