|  |
| --- |
| **Budapest Főváros VII. kerület Erzsébetváros Önkormányzata**  **Nagy Zoltán Erzsébetváros Nonprofit Kft. ügyvezető igazgatója** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2025. május 21 - i**

**rendes ülésére**

|  |  |
| --- | --- |
| **Tárgy:** | Javaslat tulajdonosi döntés meghozatalára az önkormányzati tulajdonban álló Erzsébetváros Nonprofit Kft. könyvvizsgálójának megválasztására |

**Készítette:**

Nagy Zoltán

Erzsébetváros Nonprofit Kft. ügyvezető igazgatója

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Polgári Törvénykönyvről szóló 2013. évi V. törvény (a továbbiakban: Ptk.) 3:130. § szerint *„(1) Az első állandó könyvvizsgálót a létesítő okiratban kell kijelölni, ezt követően a könyvvizsgálót a társaság legfőbb szerve választja. A könyvvizsgálóval a megbízási szerződést – a legfőbb szerv által meghatározott feltételekkel és díjazás mellett – az ügyvezetés a kijelölést vagy választást követő kilencven napon belül köti meg. Ha a szerződés megkötésére e határidőn belül nem kerül sor, a legfőbb szerv köteles új könyvvizsgálót választani.*

*(2) Az állandó könyvvizsgálót határozott időre, legfeljebb öt évre lehet megválasztani. Az állandó könyvvizsgáló megbízásának időtartama nem lehet rövidebb, mint a legfőbb szerv által történt megválasztásától a következő beszámolót elfogadó ülésig terjedő időszak.*

*(3) Semmis a létesítő okirat olyan rendelkezése, amely a (2) bekezdésben foglalt szabályoktól eltér.”*

A számvitelről szóló 2000. évi C. törvény (a továbbiakban: Sztv.) 155. § (1) bekezdése szerint: *„A könyvvizsgálat célja annak megállapítása, hogy a vállalkozó által az üzleti évről készített éves beszámoló, egyszerűsített éves beszámoló, továbbá az összevont (konszolidált) éves beszámoló e törvény előírásai szerint készült, és ennek megfelelően megbízható és valós képet ad a vállalkozó (a konszolidálásba bevont vállalkozások együttes) vagyoni és pénzügyi helyzetéről, a működés eredményéről. A könyvvizsgálat során ellenőrizni kell az éves beszámoló, az összevont (konszolidált) éves beszámoló és a kapcsolódó üzleti jelentés adatainak összhangját, kapcsolatát is.”*

Az Sztv. 155. § (6) bekezdése szerint: *„Ha kötelező a könyvvizsgálat, akkor a vállalkozó legfőbb szerve az üzleti évről készített éves beszámoló, egyszerűsített éves beszámoló felülvizsgálatára, az abban foglaltak valódiságának és jogszabályszerűségének ellenőrzésére köteles a (7) bekezdésnek megfelelően bejegyzett könyvvizsgálót, könyvvizsgáló céget - az előző üzleti év éves beszámolójának, egyszerűsített éves beszámolójának elfogadásakor, jogelőd nélkül alapított vállalkozónál az üzleti év mérlegfordulónapja előtt - választani.”*

Azonban a 155. § (3) bekezdés a)-b) pontja szerint „*nem kötelező a könyvvizsgálat, ha az alábbi két feltétel együttesen teljesül:*

*a) az üzleti évet megelőző két üzleti év átlagában a vállalkozó éves (éves szintre átszámított) nettó árbevétele nem haladta meg a 600 millió forintot, és*

*b) az üzleti évet megelőző két üzleti év átlagában a vállalkozó által átlagosan foglalkoztatottak száma nem haladta meg az 50 főt.”*

Mivel az Erzsébetváros Nonprofit Kft. éves árbevétele az üzleti évet megelőző két üzleti év átlagában meghaladja a 600 millió forintot, valamint az átlagos foglalkoztatottak száma az 50 főt, így a Társaság számára kötelező a könyvvizsgálat, továbbá az Sztv. 155. § (5) bek. f) pontja alapján, mint közérdeklődésre számot tartó gazdálkodó nem mentesül a könyvvizsgáló igénybevételének kötelezettsége alól.

A Sztv. 155. § (6) bekezdése alapján a Képviselő-testület köteles az Erzsébetváros Nonprofit Kft. 2024. évi egyszerűsített éves beszámolójának elfogadásakor a Sztv. 155. § (7) bekezdése szerinti – Magyar Könyvvizsgálói Kamarai tag – könyvvizsgálót megválasztani.

Az előző gazdasági években a P and P Mérlegdoktor Kft. végezte a gazdasági társaság könyvvizsgálatát a tulajdonos megelégedésére. A könyvvizsgáló megbízása három évre szólt, 2022. június 1. napjától 2025. május 31. napjáig, az ilyenkor szokásos 5 év helyett, ezért szükséges ismételten könyvvizsgáló megválasztása. Javasoljuk a könyvvizsgáló újfent, 2025. január 01. - 2025. december 31-ig történő megválasztását.

A fentiek alapján az Erzsébetváros Nonprofit Kft. a P and P Mérlegdoktor Kft.-t (székhely: 1034 Budapest, Bécsi út 60., képviseli: Papp István ügyvezető) javasolja a 2025-ös üzleti évre vonatkozó könyvvizsgálói feladatok ellátására.

A Társaság felügyelőbizottsága a könyvvizsgáló megválasztását a 2025. április 29. napján tartott ülésén támogatta.

A Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló, Budapest Főváros VII. kerület Erzsébetváros Önkormányzata Képviselő-testületének 11/2012. (III.26.) önkormányzati rendelete alapján:

*„15. § (2) A Képviselő-testület dönt*

*d) a 100%-ban az Önkormányzat közvetlen tulajdonában lévő gazdasági társaság, könyvvizsgálójának kinevezéséről és felmentéséről, valamint díjazása megállapításáról”*

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2025. (V.21.) határozata az önkormányzati tulajdonban álló Erzsébetváros Nonprofit Kft. könyvvizsgálójának megválasztásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az Erzsébetváros Fejlesztési és Beruházási Nonprofit Korlátolt Felelősségű Társaság (1076 Budapest, Garay utca 5. I.em. 119.ajtó; Cg. 01-09-164125) könyvvizsgálati feladataival az alábbi gazadsági társaságot bízza meg:

Név: P and P Mérlegdoktor Kft.

Székhely:1034 Budapest, Bécsi út 60.

Időtartam: Egy évre, a 2025. üzleti évre

Megbízási díj: évi nettó 1.200.000,- forint+ ÁFA.

1. felkéri az Erzsébetváros Fejlesztési és Beruházási Nonprofit Korlátolt Felelősségű Társaság ügyvezetőjét a cégbírósági bejegyzés érdekében szükséges intézkedések megtételére és a megbízási szerződés megkötésére.

**Felelős:** Niedermüller Péter polgármester, Nagy Zoltán Erzsébetváros Nonprofit Kft. ügyvezető

**Határidő**: 1.pont tekintetében 2025. május 21.

2.pont tekintetében a döntést követő 30 napon belül

Budapest, 2025. április 22.

Nagy Zoltán

Erzsébetváros Nonprofit Kft. ügyvezető igazgatója

Előterjesztés mellékletei:

1. melléklet: Erzsébetváros Nonprofit Kft. cégkivonat
2. melléklet: 8/2025. (IV.29.) FB határozat
3. melléklet: P and P Mérlegdoktor Kft. ajánlata
4. melléklet: P and P Mérlegdoktor Kft. cégkivonat