**Budapest Főváros VII. kerület Erzsébetváros Önkormányzata Képviselő-testületének**

**…/2025. (…) önkormányzati rendelete**

**a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról**

[1] Az elmúlt másfél éves időszak tapasztalataira is tekintettel, indokolt az elektromobilitási eszközök, valamint az egyéb személyszállítási szolgáltatást végző három- vagy több kerekű járművek gyalogos közlekedésre szolgáló közterületen történő közlekedésének teljes körű megtiltása, valamint az Önkormányzat által kialakított, és az itt élők környezetének, mindennapi életminőségének javítása érdekében felújított zárható parkok, terek, játszóterek, akár kutyafuttatók területén, annak zárva tartása alatt az életvitelszerű tartózkodás megtiltása.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében, a Magyarország helyi önkormányzatairól szóló 2011. évi CLXXXIX. törvény 8. § (1) bekezdés b) pontjában meghatározott feladatkörében eljárva, és a 143. § (4) bekezdés d) pontjában kapott felhatalmazás alapján a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról a következőket rendeli el:

**1. §**

1. A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet (a továbbiakban: Kesz. Ör.) 6. § (8) bekezdés a) pontja helyébe a következő rendelkezés lép:

(A közösségi együttélés alapvető szabályaival ellentétes magatartást valósít meg)

*„a) aki az Önkormányzat közigazgatási területén kialakított járdán, gyalogúton, parkban és annak gyalogos közlekedésre szolgáló területén, vagy zöldterületen elektromos vagy más gépi meghajtású közlekedési-, sport-, szabadidős vagy turisztikai eszközzel (pl. segway, elektromos kerékpár, elektromos roller, hoverboard, elektromos gördeszka stb.), illetve meghajtásának módjától függetlenül személyszállítási szolgáltatást végző három- vagy több kerekű eszközzel (pl. riksa stb.) közlekedik,”*

1. A Kesz. Ör. 6. §-a a következő (11) bekezdéssel egészül ki:

*„(11) A közösségi együttélés alapvető szabályaival ellentétes magatartást valósít meg, aki az Önkormányzat tulajdonában lévő zárt parkban, téren, játszótéren, kutyafuttatóban annak hivatalos és bejáratán megjelölt nyitvatartási idején kívül tartózkodik.”*

**2. §**

A Kesz. Ör. 11/A. §-a helyébe a következő rendelkezés lép:

*„****11/A. § [Településképi bejelentés elmulasztása]***

*A közösségi együttélés alapvető szabályaival ellentétes magatartást követ el, aki a Budapest Főváros VII. kerület Erzsébetváros Önkormányzata Képviselő-testületének az Erzsébetváros Településképvédelméről szóló 25/2017. (X.09.) önkormányzati rendeletben meghatározott településképi bejelentést elmulasztja.”*

**3. §**

Hatályát veszti a Kesz. Ör. 11/C. §-a.

**4. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános indokolás**

Az elmúlt másfél éves időszak tapasztalataira is tekintettel, indokolt az elektromobilitási eszközök, valamint az egyéb személyszállítási szolgáltatást végző három- vagy több kerekű járművek gyalogos közlekedésre szolgáló közterületen történő közlekedésének teljes körű megtiltása, valamint az Önkormányzat által kialakított, és az itt élők környezetének, mindennapi életminőségének javítása érdekében felújított zárható parkok, terek, játszóterek, akár kutyafuttatók területén, annak zárva tartása alatt az életvitel szerű tartózkodás megtiltása.

**Részletes indokolás**

**1. §**

(1) Az elektromobilitási eszközök, valamint egyéb személyszállítási szolgáltatást végző három- vagy több kerekű járművek gyalogos közlekedésre szolgáló közterületen történő közlekedésének teljes körű megtiltására irányuló módosító rendelkezés.

(2)Az Önkormányzat tulajdonában lévő parkokban, tereken, játszótereken, vagy kutyafuttatókban történő éjszakai tartózkodás megakadályozását szolgáló rendelkezés.

**2. §**

A településképi bejelentési kötelezettség elmulasztásával összefüggő módosítás.

**3-4. §**

Hatályba léptető és hatályvesztő rendelkezés.