|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület** **2025. május 21-ei rendes ülésére**

|  |  |
| --- | --- |
| **Tárgy:** | Javaslat a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosítására – a gyalogos közlekedésre kijelölt területeken a járművel való közlekedés megtiltására, valamint a zárható parkok, játszóterek, kutyafuttatók területén a zárva tartás ideje alatt az ott tartózkodás megtiltására |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A mikromobilitási eszközöket, elsősorban az elektromos rollereket érintő lakossági problémák további és hatékonyabb kezelése érdekében, valamint figyelembe véve a Képviselő-testület 149/2025. (IV.29.) határozatában meghatározott követelményeket, egyben az elmúlt másfél év tapasztalataira is tekintettel, indokolt az elektromobilitási eszközök (pl. rollerek), valamint az egyéb személyszállítási szolgáltatást végző három- vagy több kerekű járművek (pl. riksák) gyalogos közlekedésre szolgáló közterületen történő közlekedésének teljes körű megtiltása.

Továbbá az utóbbi időszakban több bejelentés is érkezett, elsősorban az Erzsébetváros Rendészeti Igazgatóságához, hogy a lakók számos esetben azt tapasztalták, az Erzsébetvárosi Önkormányzat által kialakított, és az itt élők környezetének, mindennapi életminőségének javítása érdekében felújított, éppen ezért zárható parkok, terek, játszóterek, akár kutyafuttatók területén, hogy annak zárva tartási időtartama alatt is, elsősorban az éjszakai órákban, és akár életvitelszerűen is tartózkodnak.

Annak érdekében, hogy a kerületben élők a továbbiakban is megfelelő állapotban és rendeltetésszerűen használhassák a fent jelzett közterületeket javaslom, hogy a hatékony fellépés, illetve a jelenségek megszüntetése érdekében a jelzett magatartások egyértelműen és rendeleti úton a közösségi együttélés alapvető szabályaival ellentétes magatartásnak minősüljenek.

A rendeletmódosítás egyúttal rendelkezik a településképi bejelentéssel kapcsolatos eljárás módosításáról, illetve a korábbi járványügyi intézkedés megszüntetéséről, mely a jogharmonizáció miatt szükséges.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelettervezet elfogadására.

**Hatásvizsgálat**

A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról szóló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre gyakorolt hatása nincs, a rendelettervezet megalkotásával várható a társadalmi bizalom növekedése, és az egészséges környezet javulása.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei, - köszönhetően a közlekedésbiztonság javításának és a közlekedési veszélyek csökkentésének, továbbá a kerületi értékek megóvásának, - egyértelműen pozitívak.

**3. A jogszabály adminisztratív terheket befolyásoló hatásai**

A rendelettervezet hatálybalépésével az adminisztratív terhek az ellenőrzési tevékenység kiterjesztésével nőnek.

**4. A jogszabály megalkotásának szükségessége, a jogalkotás elmaradásának várható következményei**

Az Erzsébetváros Önkormányzata területén életvitelszerűen lakók testi és lelki egészséghez, valamint az egészséges környezethez, pihenéshez való alapvető jogára tekintettel mind a közlekedésbiztonság növelése, mind pedig szubjektív biztonság-érzet növelése indokolt. A rendelet módosításának elmaradása jogsértést nem okoz.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelettervezetben foglaltak alkalmazásához szükséges személyi, szervezeti, tárgyi és pénzügyi feltételek biztosítottak.

Budapest, 2025. május 6.

**Niedermüller Péter**

**polgármester**

Mellékletek:

* Rendelettervezet a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról