**Budapest Főváros VII. Kerület Erzsébetváros Önkormányzata Képviselő-testületének**

**.../2025. (………..) önkormányzati rendelete**

**Budapest Főváros VII. kerület Erzsébetváros Önkormányzata Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításáról**

[1] Budapest Főváros VII. kerület Erzsébetváros Önkormányzatának Képviselő-testülete a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendeletét módosítani kívánja abból a célból, hogy új támogatási formát vezessen be, illetőleg az Alaptörvény legutolsó módosítása alapján egyes fogalmakat az Alaptörvénnyel összhangba hozzon.

[2] Budapest Főváros VII. kerület Erzsébetváros Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában és 132. § (4) bekezdés d) pontjában, a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében, 29. § (1)-(2) bekezdésében, 131. § (1) bekezdésében és 162. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontja alapján Magyarország helyi önkormányzatairól szóló 2011. évi CLXXXIX törvény 23. § (5) bekezdés 11. és 11a. pontjában meghatározott feladatkörében eljárva a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításáról a következőket rendeli el.

**1. §**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet (a továbbiakban: Rendelet) 9.§ (15) bekezdése helyébe a következő rendelkezés lép:

„(15) Ha a kérelmező fogyatékossággal élő személy vagy a kérelmező családjában fogyatékossággal élő személy él a támogatás a (14) bekezdés a)-c) pontjaiban fel nem sorolt, különös méltánylást érdemlő esetben is megállapítható.”

**2. §**

A Rendelet 6/A. alcíme a következő 9/E.§-sal egészül ki:

**„9/E. §**

(1) **Karácsonyi támogatásra** jogosult, aki Erzsébetváros közigazgatási területén bejelentett lakóhellyel, vagy tartózkodási hellyel rendelkezik és a kérelmező, valamint a c)-e) pontok szerinti igénylés esetén a gyermeke(i) lakó vagy tartózkodási helye a VII. kerületben a kérelem benyújtása évének május 15. napjáig már legalább egy éve fennáll és e lakcímen életvitelszerűen tartózkodik; és

a) a kérelem benyújtása évének május 15. napjával a **65. életévét** betöltötte, nyugdíjban, nyugdíjszerű ellátásban, vagy időskorúak járadékában részesül és jövedelme nem haladja meg az érvényes szociális vetítési alap **575 %**-át; vagy

b) akinek gyermeke(i) **rendszeres gyermekvédelmi kedvezmény**ben részesülnek és a gyermeke(i) részére a megállapított gyermekvédelmi kedvezményre való jogosultság legalább a Karácsonyi támogatás iránti kérelem benyújtása évének december 31. napjáig fennáll; vagy

c) aki, a családjában élő gyermek(ek) törvényes képviselőjeként **három vagy több gyermek** ellátásáról gondoskodik és a családjában az egy főre jutó jövedelem nem haladja meg az érvényes szociális vetítési alap **575 %**-át; vagy

d) aki a fogyatékos személyek jogairól és esélyegyenlőségük biztosításáról szóló 1998. évi XXVI. törvény 4. § a) pontja szerint **fogyatékos személy vagy a családjában kiskorú fogyatékos személy ellátásáról gondoskodik** és a családjában az egy főre jutó jövedelem nem haladja meg az érvényes szociális vetítési alap **575 %**-át; vagy

e) aki az összevont adóalap adóját csökkentő kedvezmények igénybevétele szempontjából súlyos fogyatékosságnak minősülő betegségekről szóló 335/2009. (XII.29.) Kormányrendelet szerinti **súlyos fogyatékosságban szenvedő személy vagy a családjában kiskorú fogyatékos személy ellátásáról gondoskodik** és a családjában az egy főre jutó jövedelem nem haladja meg az érvényes szociális vetítési alap **575 %**-át; vagy

f) aki a megváltozott munkaképességű személyek ellátásairól és egyes törvények módosításáról szóló 2011. évi CXCI. törvény 22. §-a szerint **megváltozott munkaképességű**ek és a családjában az egy főre jutó jövedelem nem haladja meg az érvényes szociális vetítési alap **575 %**-át.

(2) A Karácsonyi támogatás összege egyszeri 30.000,- Ft, mely adott év december hónapjában kerül folyósításra.

(3) A Karácsonyi támogatás iránti kérelmet a családból az (1) bekezdés a) pontja szerinti kérelmezők kivételével csak egy kérelmező nyújthat be.

(4) A Karácsonyi támogatás (1) bekezdés b)-c) pontjaira hivatkozással benyújtott kérelmek esetén a (2) bekezdésben meghatározott támogatási összeg gyermekenként kerül megállapítása, azzal, hogy annak felvételére a kérelmet benyújtó szülő vagy a törvényes képviselő jogosult.

(5) A Karácsonyi támogatás iránti kérelem benyújtására az (1) bekezdés b) pontjára történő hivatkozással az a szülő vagy törvényes képviselő jogosult, aki a rendszeres gyermekvédelmi kedvezményre való jogosultság iránti kérelmet benyújtotta, kivéve, ha a szülő / törvényes képviselő a gyermek feletti felügyeleti jogot már nem gyakorolja. Ez esetben a gyermek(ek) másik szülője vagy törvényes képviselője is jogosult a Karácsonyi támogatás iránti kérelem benyújtása.

(6) A Karácsonyi támogatás (1) bekezdés d)-f) pontjai szerinti megállapítás esetén amennyiben a jogosultság a gyermek egészségi állapota alapján kerül megállapításra, a (2) bekezdésben meghatározott támogatási összeg a gyermek részére kerül megállapítása, azzal, hogy a kérelem benyújtására és a támogatás felvételére a kérelmet benyújtó törvényes képviselője jogosult.

(7) A Karácsonyi támogatás iránti kérelmet minden év május 15. napjától október 31. napjáig lehet benyújtani a Humánszolgáltató Irodán. A karácsonyi támogatás iránti kérelem határidőn túli benyújtása jogvesztő.

(8) Az (1) bekezdés a) pontja alapján történő igénylés esetén a kérelmezőnek hitelt érdemlően kell igazolnia a nyugellátás, nyugdíjszerű ellátás havi összegét, ami elsődlegesen a Nyugdíjfolyósító Igazgatóság által kiadott éves nyugdíjértesítő bemutatásával teljesítendő. Az időskorúak járadékára való jogosultság elsődlegesen a Kormányhivatal határozatával igazolható.

(9) A jövedelemszámítás tekintetében e rendelet 6. § (4) bekezdése az irányadó.

(10) A jogosultság megállapításakor e rendelet 6. § (6) bekezdése nem alkalmazandó.

(11) Az (1) bekezdés d)-f) pontjaira történő hivatkozással benyújtott kérelmek esetén a kérelemhez csatolni kell:

a) fogyatékossági hatósági igazolvány vagy

b) Budapest Főváros Kormányhivatala vagy bármely vármegyei kormányhivatal rehabilitációs hatósága által kiállított komplex minősítés, szakhatósági állásfoglalást, vagy hatósági bizonyítványt, vagy rehabilitációs ellátás tárgyában hozott határozatot, vagy rokkantsági ellátás tárgyában hozott határozatot, vagy egészségkárosodási és gyermekfelügyeleti támogatás tárgyában hozott határozatot, vagy fogyatékosság tárgyában hozott határozatot, vagy fogyatékossági támogatás vagy vakok személyi járadéka megállapításáról szóló határozatot.

(12) Az (1) bekezdés b)-e) pontjára történő hivatkozással benyújtott kérelem esetén, amennyiben a jogosultság megállapítása a kiskorú gyermekek száma, kiskorú gyermekek fogyatékossága alapján történik és a gyermek törvényes képviseletét nem a szülő látja el, be kell csatolni a gyámkirendelő határozatot.

(13) Ha a kérelmet a nagykorú személy helyett a gondnoka nyújtja be, a gondnokkirendelő határozatot a kérelemhez mellékelni kell.

(14) A támogatás folyósítása elsődlegesen a kérelmező pénzforgalmi számlaszámára történő utalással teljesítendő, postai úton történő kifizetésre csak abban az esetben van lehetőség, ha a kérelmező folyószámlával nem rendelkezik.”

**3. §**

Ez a Rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025. ……….. napján a Szervezeti és Működési szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános Indokolás**

A rendelet módosításának szükségességét új támogatási forma bevezetése valamint az Alaptörvény módosítását követően használandó egészségi állapotra vonatkozó jelző használatának átvezetése.

**Részletes indokolás**

**1. §**

Egészségi állapotra vonatkozó jelző a Hatályos Alaptörvényi megfogalmazásnak megfelelő átvezetését tartalmazza.

**2. §**

A Karácsonyi támogatás, mint új szociális ellátás részletszabályait tartalmazza.

**3. §**

Hatályba léptető rendelkezést tartalmaz.