|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. május 21 - ei**

**rendes ülésére**

**Tárgy:** Javaslat a tartósan betöltetlen 18. számú háziorvosi körzet felosztására vonatkozó döntés meghozatalára

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az egészségügyi alapellátásról szóló 2015. évi CXXIII. törvény (továbbiakban: Eatv) 5. § (1) bekezdés a) pontja alapján a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról.

Az Eatv. 2023. január 1. napjától hatályos rendelkezése szerint:

*„6. § (1) Az önálló orvosi tevékenységről szóló törvény végrehajtásáról szóló kormányrendeletben meghatározott praxiskezelő (a továbbiakban: praxiskezelő) jogszabályban meghatározott szempontok alapján, a települési önkormányzatok bevonásával alakítja ki az egészségügyi alapellátások körzeteit.”*

2022. december 31. napjáig az Eatv. alapján az önkormányzatok saját hatáskörben módosíthatták a háziorvosi ellátási körzetek határait. Ezen időpontot követően az ellátási kötelezettség megmaradt, de a körzethatárok módosítását csak a praxiskezelőként kijelölt Országos Kórházi Főigazgatóság módosíthatja, az önkormányzattal együttműködve.

Az Eatv. 21. §-a szerint: *„A praxiskezelő gondoskodik arról, hogy –* ***a miniszter rendeletében meghatározott időponttól*** *– az egészségügyi alapellátási körzetek feleljenek meg a jogszabályban megjelölt ellátásbiztonsági és gazdaságossági szempontoknak. A jogszabályban megjelölt ellátásbiztonsági és gazdaságossági szempontoknak nem megfelelő háziorvosi körzetekkel érintett egészségügyi szolgáltatókat és települési önkormányzatokat a vonatkozó eljárásrendre történő tájékoztatással egyidejűleg a praxiskezelő értesíti.”*

Fenti jogszabályhely által hivatkozott miniszteri rendelet a háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet (továbbiakban: EüM rendelet)**,** mely az alábbiakban határozza meg az ellátásbiztonsági és gazdaságossági szempontokat:

*„17/A. § (1) Az OKFŐ a háziorvosi körzetek kialakítása során a (2) és (3) bekezdés szerinti ellátásbiztonsági és gazdaságossági szempontokat veszi figyelembe.*

*(2) A háziorvosi körzetben ellátott lakosságszámnak*

*a) házi gyermekorvosi körzet esetén legalább 600 főt,*

*b)* ***felnőtt*** *és vegyes háziorvosi* ***körzet esetén legalább 1200 főt***

***el kell érnie****.*

*(3) A háziorvosi körzetek kialakítása során figyelembe kell venni a helyi sajátosságokat, a lakosság területi eloszlását, valamint azt az egyenlő területi elosztás és az ellátáshoz való egyenlő hozzáférés biztosításával kell elvégezni.”*

**Méretgazdaságos az a körzet,** amely az EüM rendelet 17/A. § (2) bekezdésében meghatározott méretgazdaságossági minimum – **felnőtt és vegyes háziorvosi körzetek esetében 1200 fő,** házi gyermekorvosi körzetek esetében 600 fő földrajzi területen lévő **lakcímre bejelentett lakosságszám** – feltételeknek megfelel.

Az EüM rendelet17/C. § alapján az Eatv. 21. §-a szerinti időpont **2028. január 1.**

Az Országos Kórházi Főigazgatóság, mint praxiskezelőhonlapján található tájékoztatás szerint:

A praxiskezelő a körzetalakítási eljárásait a 2023. november 25. napján hatályba lépett a háziorvosi körzetek ellátásának biztosításával kapcsolatos feladatokról és egészségügyi alapellátások körzetei kialakításának eljárásrendjéről szóló 48/2023. (XI. 22.) BM rendeletben (továbbiakban: Vhr.) foglalt eljárásrend szerint végzi akként, hogy az egészségügyi alapellátási körzetek feleljenek meg a jogszabályban megjelölt ellátásbiztonsági és gazdaságossági szempontoknak **2028. január 1. napjáig.**

A praxiskezelő honlapján, az önkormányzatok részére közzétett tájékoztatás alapján azoknak a tartósan betöltetlen körzeteknek az esetében, amelyek nem felelnek meg a méretgazdaságossági minimumfeltételeknek, az önkormányzatoknak **már a helyettesítésre kötött megbízási szerződés időtartama alatt, ilyen irányú szerződés hiányában pedig haladéktalanul körzetalakítási eljárást kell kezdeményezniük a praxiskezelőnél** a Vhr. vonatkozó rendelkezései szerint:

*„4. Alapellátási körzet kialakítása iránti eljárás*

***5.§*** *Ha a települést érintő*

*…*

***c) a 6. § (4) bekezdése szerint kiemelten fontos ellátási érdek***

*indokolja, a praxiskezelő az alapellátási körzet kialakítása során jelen alcím rendelkezései szerint jár el.*

***6.§*** *(1) Ha a településen új címet hoznak létre, címváltozás vagy címtörlés történik, és emiatt az önkormányzat javaslatot kíván tenni alapellátási körzet kialakítására, a település jegyzője erről értesíti a praxiskezelőt, csatolva az önkormányzat javaslatát az érintett alapellátási körzetek kialakítására. Ha az önkormányzat a körzet tekintetében a 2. § (1) bekezdés a) pontja szerinti feladatát még nem teljesítette, a javaslatához mellékeli az alapellátási körzetre, valamint az érintett körzettel határos alapellátási körzetre vonatkozó, a 2. § (1) bekezdés a) pontja szerinti adatokat. A 2. § (2) bekezdése szerinti adatszolgáltatás nem szükséges, ha az alapellátási körzettel érintett egy vagy több település teljes területe az adott szakmában egy alapellátási körzethez tartozik.*

*(2) …*

*(3) …*

***(4) Az önkormányzat kiemelten fontos ellátási érdekből – ideértve az alapellátási körzet tartós betöltetlenségét – alapellátási körzet kialakítására az (1) bekezdés szerint javaslatot tehet a praxiskezelő számára.***

***(5) A praxiskezelő az (1) bekezdés szerinti javaslat alapján – annak beérkezésétől számított 60 napon belül – az 1. § (2) bekezdése szerinti intézkedéseket teszi. A javaslat nem köti a praxiskezelőt.***

***(6) Ha az alapellátási körzet kialakítása tartós betöltetlenség felszámolása érdekében történik, a praxiskezelő a korábbi alapellátási körzet területét – az*** [***Eatv.***](https://njt.hu/jogszabaly/2015-123-00-00)***-ben előírt egyeztetések eredményét is figyelembe véve – az érintett alapellátási körzettel határos alapellátási körzet területébe építi bele. Az önkormányzat és az orvos a feladatellátási szerződést az új körzethatárok kialakítását követő 60 napon belül módosítja.***

*(7) …*

***(8) Ezen alcím szerinti körzetkialakítás során törekedni kell arra, hogy az meglévő, praxisjoggal rendelkező orvos által ellátott alapellátási körzetet hátrányosan ne érintsen.***

*(9) A praxiskezelő a honlapján az (1) bekezdés szerinti bejelentésekhez elektronikus felületet biztosít, amelyen a jegyző vagy az önkormányzat a praxiskezelő által meghatározott módon a bejelentést elkészíti.”*

Kerületünkben 32 felnőtt háziorvosi körzet működik, melyből 25 körzet betöltött, praxisjoggal rendelkező háziorvos biztosítja a feladatellátást. További 7 praxis esetében a háziorvosi ellátás helyettesítéssel megoldott ugyan, de a praxis betöltetlen vagy tartósan betöltetlen státuszú. Ezek többnyire méretgazdaságtalan lakosságszámú körzetek. (A „méretgazdaságtalan körzet” fogalmi definícióját jelen előterjesztés tartalmazza.)

|  |  |  |  |
| --- | --- | --- | --- |
| **Körzet száma** | **Lakosság száma** | **Ellátási státusz** | **Egyéb megjegyzés** |
| 9. | 1000 | Szerződés megszűnt 2024.06.30. | Tartósan betöltetlen: 2025.01.01.-től |
| 11. | 1102 | A szerződés közös megegyezéssel megszűnik 2025.06.30. napjával | Tartósan betöltetlen: 2025.01.01.-től |
| 12. | 936 | Haláleset miatt 2024.07.14-től helyettesítéssel ellátott. A helyettesítésről a körzetet ellátó gazdasági társaság gondoskodott. A szerződés 2025.07.14. napjával megszűnik. | Tartósan betöltetlen: 2024.07.14.-től |
| 13. | 1101 | Az ellátási szerződés 2023.09.30. napjával megszűnt. | A körzet tartósan betöltetlenné vált 2024.04.01. |
| 18. | 1325 | Az ellátási szerződés 2022.12.31. napjával megszűnt. | A körzet tartósan betöltetlenné vált 2023.07.01-től. A körzet betöltésre kiírt pályázat eredménytelenül zárult. |
| 23. | 1298 | Az ellátási szerződés 2024.08.31. napjával megszűnt. | A körzet tartósan betöltetlenné vált 2025.03.01-től. A körzet betöltésre pályázat kerül kiírásra. |
| 31. | 1486 | A körzet 2024. 01. 01. napjától betöltetlen, 2024.06.30. napjától pedig tartósan betöltetlen. Az ellátási szerződés 2024.04.30. napjával szűnt meg. | A körzet pályáztatása folyamatban. A pályázatok benyújtási határideje 2025. május 15. (Jelen előterjesztés megírásának időpontjáig egy pályázat sem érkezett.) |

Minden betöltetlen és tartósan betöltetlen körzet ellátásáról a Bischitz Johanna Integrált Humán Szolgáltató Központ gondoskodik alkalmazott orvos igénybevételével. A helyettesítéseket vagy a kerületben praktizáló háziorvosok látják el, vagy külsős háziorvosok az Intézmény alkalmazottjaként.

A betöltetlen és tartósan betöltetlen körzetek közötti különbség az, hogy a betöltetlen körzet esetén az ellátási szerződés megszűnését követően a praxisjoggal rendelkező háziorvos (haláleset esetén a praxisjog folytatására jogosult személy /házastárs, egyenes ági leszármazó) még hat hónapig a praxisjogot elidegenítheti. (A praxisjog személyhez kapcsolódó vagyoni értékű jog, amiről lemondani nem lehet, így ezen időtartam alatt az önkormányzatnak kell gondoskodni a körzet ellátásáról.) Amennyiben a praxisjog elidegenítésére nyitva álló határidő eredménytelenül telik el a praxisjog az Országos Kórházi Főigazgatóság részéről visszavonásra kerül és a körzet tartósan betöltetlenné válik.

A fentiekben részletezett jogszabályi rendelkezések alapján a kis lakosságszámú, méretgazdaságtalan körzetek felosztására vonatkozó javaslat megtétele indokolt az Országos Kórházi Főigazgatóság részére.

A Humánszolgáltató Iroda folyamatos egyeztetéseket folytat a kerületi háziorvosokkal a felosztásra javasolt körzetek egyes részeinek átvállalására.

Jelen előterjesztés tárgya a 18. számú tartósan betöltetlen körzet felosztása, mely körzet lakosságszám alapján jelenleg nem számít méretgazdaságtalannak, de a betöltésére kiírt pályázat során egy pályázat sem érkezett és a betöltetlensége óta a praxisban található ellátottak száma (a szabad orvosválasztás okán) is folyamatosan csökken, valamint az ellátás biztosítása tekintetében a lakossági érdek, hogy a körzethez tartozó lakost ne helyettesítő háziorvos lássa el.

Önkormányzatunk a körzetalakítási javaslatát az Országos Kórházi Főigazgatóság felé az alábbi táblázatban foglaltak szerint kívánja megtenni:

|  |  |  |  |  |
| --- | --- | --- | --- | --- |
| **Ellátó orvos neve** | **Jelenlegi lakosságszám** | **Lakosságszám növekmény** | **Új lakosságszám** | **Ellátási körzet növekedés utcák szerint** |
| Dr. Zemlényi Mária | 1240 | 492 | 1732 | Dózsa György út 6-16, 36-54., Sajó utca 12., István utca 55. |
| Dr. Termann Katalin | 1214 | 596 | 1810 | Alpár utca 10, 12., Thököly utca 1-23. |
| Dr. Magyar Imre | 1041 | 221 | 1262 | Százház utca 8-28., Murányi u. 2-6., Jobbágy u. 1-15., |
| Dr. Nagy Krisztina | 1208 | 289 | 1497 | Verseny utca 2-6., 10-18. |

A 18. körzetbe tartozó utcák átvétele ügyében előzetesen megkerestük a felosztandó utcarészekkel szomszédos utcákat/utcarészeket ellátó orvosokat azzal, hogy nyilatkozzanak, hogy a felajánlott körzetrészek ellátását vállalják -e. A háziorvosok által visszaküldött jelzések alapján a körzethatár módosítással egyetértenek és elfogadják azt.

Az Országos Kórházi Főigazgatóság felé megküldendő javaslatot úgy készítettük elő, hogy a lakosságszám növekmény azokat a körzeteket stabilizálja méretgazdaságossági szempontból, melyek a felosztandó körzet területével földrajzilag szomszédosok és jelenleg a méretgazdaságosság (1200 fő) határán vagy az alatt vannak.

A Képviselő-testület jelen döntését a már fent idézett Vhr.6. § (4) bekezdése alapján hozza meg.

***Kérem a Tisztelt Képviselő-testületet az előterjesztés megtárgyalására és a határozati javaslat elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2025. (V. 21.) határozata a tartósan betöltetlen 18. számú felnőtt háziorvosi körzet területének felosztására tett körzetalakítási javaslat elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. elfogadja a tartósan betöltetlen 18. számú (NEAK finanszírozási azonosító: 010092694) 1071 Budapest, Dózsa György út 60. szám alatti székhelyű felnőtt háziorvosi körzet megszüntetését. A körzetalakításra jelen határozati javaslat 2. pontja szerinti javaslatot teszi az Országos Kórházi Főigazgatóság részére.

2.

|  |  |  |  |
| --- | --- | --- | --- |
| **Felosztásra kerülő 010092694 NEAK azonosító számú körzethez tartozó utcák** | **A felosztásra kerülő körzetrészt átvevő háziorvosi szolgáltató NEAK azonosítója** | **A felosztásra kerülő körzetrészt átvevő háziorvosi szolgáltató neve és háziorvosi rendelőjének címe** | **A felosztásra kerülő körzetrészt átvevő háziorvosi szolgáltató személyes ellátásra kötelezett orvosának neve** |
| Dózsa György út 6-16, 36-54. | 010092692 | LEINIKKI Humán Szolgáltató Korlátolt Felelősségű Társaság  1071 Budapest, Dózsa Gy. út 60 | Dr. Zemlényi Mária |
| Sajó utca 12. |
| István utca 55. |
| Alpár utca 10, 12. | 010092693 | Health-2002 Egészségügyi, Kereskedelmi és Szolgáltató Betéti Társaság  1071 Budapest, Dózsa Gy. út 60 | Dr. Termann Katalin |
| Thököly út 1-23. |
| Százház utca 8-28. | 010092680 | Dr. Magyar és Magyar Egészségügyi Szolgáltató Betéti Társaság  1076 Budapest, Péterfy Sándor utca 47. | Dr. Magyar Imre |
| Murányi u. 2-6. |
| Jobbágy u. 1-15. |
| Verseny utca 2-6., 10-18. | 010092683 | Nagy-Bódy Egészségügyi Betéti Társaság  1076 Budapest Péterfy Sándor utca 47. | Dr. Nagy Krisztina |

3. felkéri a Polgármestert, hogy gondoskodjon a körzetalakítási eljárás megindításának kezdeményezéséről.

4. felhatalmazza a Polgármestert a körzetalakítási eljárás során szükségessé váló intézkedések megtételére.

**Felelős:** Niedermüller Péter polgármester

**Határidő:** 1. és 2. pont tekintetében 2025. május 21.

3. és 4. pont tekintetében 2025. június 30.

Budapest, 2025. április 28.

Niedermüller Péter

polgármester