|  |
| --- |
| **Budapest Főváros VII. kerület Erzsébetváros Önkormányzata**  **FIDESZ-KDNP Frakció** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. május 21 - ei**

**rendes ülésére**

**Tárgy:** Javaslat a Rákóczi út 38. szám alatti társasház oszlopsorának felújításával kapcsolatos önkormányzati közérdek vizsgálatára és lehetséges támogatási forma előkészítésére

**Készítette:**

Benedek Zsolt

Fidesz-KDNP frakcióvezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Rákóczi út 38. szám alatti társasház árkádoszlopainak mészkőburkolata az elmúlt évek során jelentősen megrongálódott. A károk többsége az éjszakai időszakban történt, jellemzően a környékbeli intenzív szórakozónegyed, a bulinegyed forgalmából adódó vandalizmus következtében keletkezett. A rongálások mértéke olyan fokú volt, hogy a homlokzat burkolatának egyes elemei leváltak, és közvetlen balesetveszélyt idéztek elő a közterület irányában.

Az építésügyi hatóság 2024. szeptember 30-án kötelezést adott ki a veszélyes elemek eltávolítására, amelynek a társasház eleget tett. Azonban a burkolat eredeti állapotba történő visszaállítása – két beérkezett árajánlat alapján – több mint 9 millió forint költséget jelentene a lakóközösségnek.

Mivel a rongálások nem a társasház hibájából, hanem külső, közterülethez kötődő okból következtek be – különösen a bulinegyedből eredő túlhasználat és rendzavarás miatt –, a helyreállítás nemcsak a lakók, hanem Erzsébetváros közterületeinek és városképének érdekét is szolgálja.

Ezért javasoljuk, hogy Erzsébetváros Önkormányzata rendkívüli, vis maior jellegű, egyszeri önkormányzati támogatást biztosítson a társasház számára a felújítás megkezdéséhez.

Kérjük a Tisztelt Képviselő-testületet, hogy támogassa a javaslatot az erzsébetvárosiak, a Rákóczi úti társasház közösségének érdekében, akik erőn felül is igyekeznek hozzájárulni a városkép rendezett állapotának fenntartásához.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének .../2025. (V.21.) határozata a Rákóczi út 38. szám alatti társasház oszlopsorának felújításával kapcsolatos önkormányzati támogatásról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. megállapítja, hogy a Rákóczi út 38. szám alatti társasház oszlopburkolatainak rongálódása következtében kialakult állapot a közterületet is veszélyeztette, és annak oka részben a környék bulinegyedéhez kapcsolódó fokozott forgalom és rongálás volt;
2. egyszeri, rendkívüli, vis maior helyzetből fakadó, közérdekű önkormányzati támogatást biztosít a társasház részére legfeljebb 5.000.000 forint összegben, a felújítási munkálatok elindításához;
3. felkéri a Polgármestert, hogy a támogatás forrását az Önkormányzat 2025. évi költségvetésében biztosítsa, és a szükséges intézkedéseket tegye meg a támogatás átadásához.

**Felelős:** Niedermüller Péter polgármester

**Határidő:** az 1. és 2. pont tekintetében 2025. május 21.

a 3. pont tekintetében 2025. június 30.

Budapest, 2025. május 8.

Benedek Zsolt dr. Kosztolányi Dénes dr. Molnár Dominik Ripka András

frakcióvezető képviselő képviselő képviselő