**Budapest Főváros VII. kerület Erzsébetváros Önkormányzata Képviselő-testületének**

**…/2025. (…) önkormányzati rendelete**

**a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról**

[1] A vendéglátóhelyek nagy része a Belső-Erzsébetváros területére összpontosul, ezen kívül nagyon nehezen maradnak életben ezek az egységek. Ennek köszönhetően a helyi lakosok nehéz helyzetbe kerülnek, kénytelenek a bulinegyed turistaáradatában, rájuk szabott árakon, és az általuk okozott sokszor kaotikus állapotok között keresni polgári kikapcsolódási lehetőséget.

Ezen körülmények javítása érdekében, figyelembe véve a szomszédos kerületekben bevett gyakorlatot, a helyi vállalkozók és lakosok érdekében szükséges a lehetőséget megadni arra, hogy a középső- és külső kerületrészben működő vendéglátóhelyek teraszokat létesíthessenek.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában meghatározott feladatkörében eljárva a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról a következőket rendeli el:

**1. §**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet (a továbbiakban: Közter. Ör.) 12. § n) pontja helyébe a következő rendelkezés lép:

(Nem adható közterület-használati engedély továbbá:)

*„n) gépjárművek várakozóhelyéül szolgáló közterületre, és a nem gyalogos közlekedésre szolgáló, de a gépjármű forgalomtól elzárt közterületre – a 23. § (2b) és (2c) bekezdésben foglaltak, illetve a rendezvényekhez kapcsolódó használat kivételével – kereskedelmi-, vendéglátó-, reklám- vagy kereskedelmi jellegű turisztikai célú használatához;”*

**2. §**

(1) A Közter. Ör. 23. § (2b) bekezdése helyébe a következő rendelkezés lép:

*„(2b) A forgalomtechnikai kezelői hozzájárulás alapján 2023. november 1. napja előtt az Önkormányzat Erzsébet körút – Rákóczi út – Károly körút – Király utca által határolt közterületen kialakított nem gyalogos közlekedésre szolgáló, de a gépjármű forgalomtól elzárt közterületen vendéglátó terasz, előkert elhelyezésére vonatkozó közterület-használati engedély adható a melegkonyhás vendéglátó üzletnek, amennyiben*

*a) a terasz kialakítására az (1) bekezdés alapján a járdán lehetőség nincs,*

*b) a kérelmezett közterület nagysága legfeljebb 20 m2-t nem haladja meg,*

*c) a terasz kialakítására a szükséges főépítészi javaslat beszerzésre került, és a terasz az abban foglaltaknak megfelelően kerül kialakításra,*

*d) és a kérelmezett közterülettel érintkező járdaszakaszra egyéb közterület-használati engedély korábban nem került kiadásra.”*

(2) A Közter. Ör. 23. §-a következő (2c) bekezdéssel egészül ki:

*„(2c) Vendéglátó előkert, terasz elhelyezésére vonatkozó közterület-használati engedély adható a tárgyév május 1. napjától szeptember 30. napjáig az Önkormányzat Erzsébet körút – Rákóczi út – Thököly út – Verseny utca – Dózsa György út – Városligeti fasor – Lövölde tér – Király utca által határolt, gépjármű várakozóhely céljára szolgáló közterületen – ide nem értve az erre a célra kijelölt kizárólagos várakozóhelyeket – annak a kereskedelmi hatóság nyilvántartása szerint étterem, cukrászda, kávézó üzlettípussal bejelentett vendéglátó üzletnek, amely*

1. *vállalja, hogy a vendéglátó teraszt, előkertet kizárólag az üzlet bejelentett nyitva tartási idejében, de legfeljebb 8 és 22 óra között üzemelteti, használja,*
2. *az ezen kívül eső időszakban a szükséges eszközöket a közterületről eltávolítja, és ezzel együtt biztosítja, hogy annak területén szeszesital fogyasztására ne kerüljön sor, különösen azzal, hogy arra az üzletben fogyasztók vagy az ott tartózkodók figyelmét írásban is felhívja,*
3. *a vendéglátó terasz, előkert területén, vagy azon kívül az e rendeletben meghatározott feltételek betartásával élő növényt telepít,*
4. *valamint – amennyiben az üzlet egy társasház területén helyezkedik el, úgy – a szükséges közterület-használati engedély iránti kérelméhez az üzletet is magába foglaló társasház szerinti társasház közgyűlésének legalább az összes tulajdoni hányad szerinti többségi hozzájárulást benyújtja.”*

**3. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános Indokolás**

A vendéglátóhelyek nagy része a Belső-Erzsébetváros területére összpontosul, ezen kívül nagyon nehezen maradnak életben ezek az egységek. Ennek köszönhetően a helyi lakosok nehéz helyzetbe kerülnek, kénytelenek a bulinegyed turistaáradatában, rájuk szabott árakon, és az általuk okozott sokszor kaotikus állapotok között keresni polgári kikapcsolódási lehetőséget.

Ezen körülmények javítása érdekében, figyelembe véve a szomszédos kerületekben bevett gyakorlatot, a helyi vállalkozók és lakosok érdekében szükséges a lehetőségét megadni annak, hogy a középső- és külső kerületrészben működő vendéglátóhelyek teraszokat létesíthessenek.

**Részletes indokolás**

**1. §** A gépjármű várakozóhely céljára szolgáló közterületen létesíthető vendéglátó teraszok szabályozására vonatkozó rendelkezés módosítása.

**2. §** A gépjármű várakozóhely céljára szolgáló közterületen létesíthető vendéglátó teraszok kialakítására, illetve az erre vonatkozó közterület-használati engedély megadására vonatkozó szabályok meghatározása.

**3. §** Hatályba léptető és hatályvesztő rendelkezések.